Labrīt, godātie deputāti! Aicinu ieņemt vietas Saeimas Sēžu zālē. Sāksim Saeimas 2017.gada 9.novembra sēdi. Vispirms - iesniegtās izmaiņas Prezidija apstiprinātajā sēdes darba kārtībā. Budžeta un finanšu (nodokļu) komisija lūdz izdarīt izmaiņas sēdes darba kārtībā un iekļaut tajā lēmuma projektu “Par Saeimas piekrišanu likumā “Par valsts budžetu 2017.gadam” noteiktās apropriācijas pārdalei”. Vai deputātiem ir iebildumi pret šo darba kārtības grozījumu? Iebildumu nav. Darba kārtība ir grozīta. Juridiskā komisija no sēdes darba kārtības lūdz izslēgt likumprojektu “Grozījumi Civilprocesa likumā” līdz turpmākajam komisijas lēmumam. Vai deputātiem ir iebildumi pret šo darba kārtības grozījumu? Iebildumu nav. Darba kārtība grozīta. Sākam izskatīt sēdes darba kārtību. Prezidija ziņojumi par iesniegtajiem likumprojektiem. Saeimas Prezidijs ierosina Ministru kabineta iesniegto likumprojektu “Grozījums Nolietotu transportlīdzekļu apsaimniekošanas likumā” nodot Juridiskajai komisijai, kā arī Tautsaimniecības, agrārās, vides un reģionālās politikas komisijai, nosakot, ka tā ir atbildīgā komisija. Vai deputātiem ir iebildumi pret likumprojekta nodošanu komisijām? Iebildumu nav. Likumprojekts komisijām ir nodots. Saeimas Prezidijs ierosina Ministru kabineta iesniegto likumprojektu “Grozījumi Zemes pārvaldības likumā” nodot Tautsaimniecības, agrārās, vides un reģionālās politikas komisijai, nosakot, ka tā ir atbildīgā komisija. Vai deputātiem ir iebildumi pret likumprojekta nodošanu komisijai? Iebildumu nav. Likumprojekts komisijai ir nodots. Par atvaļinājuma piešķiršanu. Par piešķirto neapmaksāto atvaļinājumu deputātam Hosamam Abu Meri šā gada 2.novembrī. Par piešķirto neapmaksāto atvaļinājumu deputātam Hosamam Abu Meri šā gada 2.novembrī. Saeimas Prezidijs ir saņēmis deputāta Hosama Abu Meri iesniegumu ar lūgumu piešķirt viņam neapmaksātu atvaļinājumu šā gada 2.novembrī. Saeimas Prezidijs atvaļinājumu ir piešķīris un par to informē Saeimu. Darba kārtības nākamā sadaļa - “Likumprojektu izskatīšana”. Likumprojekts “Grozījumi Arhīvu likumā”, trešais lasījums. Valsts pārvaldes un pašvaldības komisijas vārdā - deputāte Nellija Kleinberga.
Labrīt, Saeimas priekšsēdētāja! Labrīt, cienījamie kolēģi! Valsts pārvaldes un pašvaldības komisija likumprojekta trešajam lasījumam ir saņēmusi 11 priekšlikumus, no kuriem astoņi ir komisijas priekšlikumi, kas ir izdiskutēti jau vairākās darba grupās. 1. - Kultūras ministrijas parlamentārā sekretāra Eināra Cilinska priekšlikums. Komisijā tika daļēji atbalstīts, iekļaujot to 2. - komisijas priekšlikumā.
Deputāti piekrīt.
2. - komisijas priekšlikums, kurš paredz to, ka glabāšanas termiņus personas darba vai dienesta gaitu apliecinošiem dokumentiem, kā arī izglītojamās personas, tai skaitā studējošā, lietā esošajiem dokumentiem nosaka Ministru kabinets. Komisijā tika atbalstīts.
Deputāti atbalsta.
3. - komisijas priekšlikums, kurš paredz likuma 5.panta pirmo daļu izteikt jaunā redakcijā. Arī tas tika atbalstīts.
Deputāti atbalsta.
4. - komisijas priekšlikums. Ir atbalstīts.
Deputāti atbalsta.
5. - komisijas priekšlikums, kurš paredz likuma 5.pantu papildināt ar ceturto daļu. Ir atbalstīts.
Deputāti atbalsta.
6. - izglītības un zinātnes ministra Kārļa Šadurska priekšlikums. Komisijā tika daļēji atbalstīts, iekļaujot to 8. - komisijas priekšlikumā.
Deputāti piekrīt.
7. - Kultūras ministrijas parlamentārā sekretāra Eināra Cilinska priekšlikums. Komisijā tika daļēji atbalstīts, iekļaujot to 8. - komisijas priekšlikumā.
Deputāti piekrīt.
8. - komisijas priekšlikums, kurš paredz likuma 7.pantu papildināt ar 2.1 daļu. Tika atbalstīts.
Deputāti atbalsta.
9. - komisijas priekšlikums. Ir atbalstīts.
Deputāti atbalsta.
10. - komisijas priekšlikums, kurš paredz Latvijas Nacionālā arhīva funkcijas papildināt ar pienākumu sniegt atzinumus par publisko dokumentu un arhīvu pārvaldību reglamentējošo normatīvo aktu projektiem. Ir atbalstīts.
Deputāti atbalsta.
11. - komisijas priekšlikums par pārejas noteikumiem. Ir atbalstīts.
Deputāti atbalsta.
Līdz ar to visi priekšlikumi ir izskatīti. Lūdzu atbalstīt likumprojektu trešajā, galīgajā, lasījumā.
Paldies. Lūdzu zvanu! Balsosim par likumprojekta “Grozījumi Arhīvu likumā” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 78, pret un atturas - nav. Likums pieņemts.
Paldies par atbalstu.
Darba kārtībā - likumprojekts “Grozījumi likumā “Par grāmatvedību””, trešais lasījums. Budžeta un finanšu (nodokļu) komisijas vārdā - deputāts Ints Dālderis.
Labrīt, kolēģi! Minētajam likumprojektam komisija ir saņēmusi vienu priekšlikumu - finanšu ministres Danas Reiznieces-Ozolas priekšlikumu - un to ir atbalstījusi.
Deputāti atbalsta.
Līdz ar to visi priekšlikumi izskatīti. Aicinu atbalstīt likumprojektu trešajā, galīgajā, lasījumā.
Lūdzu zvanu! Balsosim par likumprojekta “Grozījumi likumā “Par grāmatvedību”” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 82, pret un atturas - nav. Likums pieņemts. Darba kārtībā - likumprojekts “Grozījumi Latvijas Republikas Advokatūras likumā”, trešais lasījums. Juridiskās komisijas vārdā - deputāts Gaidis Bērziņš.
Cienījamā Saeimas priekšsēdētāja! Godātie kolēģi! Skatām likumprojektu “Grozījumi Latvijas Republikas Advokatūras likumā”. Atgādināšu, ka gan šis, gan nākamie divi likumprojekti, kas ir darba kārtībā, sākotnēji bija saistīti ar grozījumiem Noziedzīgi iegūtu līdzekļu legalizācijas un terorisma finansēšanas novēršanas likumā. Likumprojekta trešajam lasījumam komisija saņēma trīs priekšlikumus. 1. - finanšu ministres priekšlikums izslēgt piedāvāto pārejas noteikumu redakciju. Komisijā ir atbalstīts.
Deputāti atbalsta.
Identisks un komisijā atbalstīts ir arī 2. - Juridiskā biroja priekšlikums.
Deputāti atbalsta.
3. - Juridiskā biroja priekšlikums, kas precizē šī likuma spēkā stāšanās laiku. Komisijā atbalstīts.
Deputāti atbalsta.
Esam izskatījuši visus priekšlikumus. Juridiskās komisijas vārdā aicinu atbalstīt likumprojektu “Grozījumi Advokatūras likumā” trešajā, galīgajā, lasījumā.
Lūdzu zvanu! Balsosim par likumprojekta “Grozījumi Latvijas Republikas Advokatūras likumā” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 83, pret un atturas - nav. Likums pieņemts. Darba kārtībā - likumprojekts “Grozījumi Notariāta likumā”, trešais lasījums. Juridiskās komisijas vārdā - deputāts Gaidis Bērziņš.
Jā, paldies. Tātad, kolēģi, skatām grozījumus Notariāta likumā. Komisija saņēma un izskatīja sešus priekšlikumus. 1. ir Juridiskās komisijas priekšlikums. Es atgādināšu par diskusijām, kuras notika, skatot likumprojektu gan pirmajā lasījumā, gan arī otrajā lasījumā. Latvijas Zvērinātu notāru padome šīs diskusijas iniciēja ar aicinājumu rast iespēju amata darbību izpildei nepieciešamo informāciju no valsts iestāžu reģistriem saņemt bez maksas. Otrajā lasījumā mēs atbalstījām arī to, ka šī informācija būtu jāsaņem no pašvaldību iestādēm, taču vēlāk, izvērtējot šos reģistrus un notāru nepieciešamību saņemt šo informāciju no pašvaldību reģistriem, konstatējām, ka pašreiz šādas nepieciešamības būtībā nav (varbūt tāda nepieciešamība būs nākotnē), un tāpēc Juridiskā komisija nolēma šobrīd šīs pašvaldību iestādes izslēgt no to iestāžu saraksta, kurām būtu turpmāk atbilstoši spēkā esošajai kārtībai nepieciešams sniegt bezmaksas informāciju zvērinātiem notāriem. Tajā pašā laikā komisija nolēma aicināt Tieslietu ministriju pārskatīt zvērinātu notāru atlīdzības takses attiecībā tieši uz šo sadaļu. Tātad, kā jau minēju, komisijā bija diskusija, un komisija atbalstīja šo priekšlikumu.
Deputāti atbalsta.
2. ir deputāta Mārtiņa Šica priekšlikums. Šica kungs, jāatzīst gan, šo priekšlikumu bija iesniedzis uz trešo lasījumu un diemžēl pats nebija ieradies, lai izskaidrotu šī priekšlikuma būtību vai attiecīgo problēmjautājumu, un tāpēc komisijā mēs šo priekšlikumu neatbalstījām. Taču esam aicinājuši Šica kungu nepieciešamības gadījumā iesniegt attiecīgus priekšlikumus kādam citam likumprojektam. Starp citu, Juridiskā komisija nākamajā nedēļā plāno skatīt iespējamos grozījumus Notariāta likumā.
Uzsākam debates. Vārds deputātam Mārtiņam Šicam.
Paldies. Manis piedāvātie priekšlikumi Notariāta likuma grozījumiem bija balstīti uz reāliem notikumiem, kad valsts amatpersona - notārs - pieļāva būtisku nolaidību, radot personai zaudējumus un veselības kaitējumu. Proti, tos man ierosināja vecs vīrs - invalīds, pensionārs -, kuram pret viņa gribu bija veiktas notariālas darbības, kuras, kā vēlāk izrādījās, arī Latvijas Zvērinātu notāru padome atzina par nelikumīgām. Bet diemžēl, lai gan par šādiem gadījumiem likums paredz notāram piemērot administratīvo sodu, pierādījās fakts, ka vārna vārnai acī neknābj: par šo būtisko pārkāpumu notāram nekāda atbildība diemžēl neiestājās. Pierādījās arī cita lieta, ka ir ļoti grūti trūcīgam, nabadzīgam cilvēkam - veterānam, vecam vīram, invalīdam - izmantot advokāta sniegtos pakalpojumus un aizstāvēt savas tiesības tiesā, jo viņš to vienkārši nevar atļauties. Tiesības uz aizstāvību mūsu valstī diemžēl ir tiem, kuriem ir naudas līdzekļi un kuri tās spēj realizēt. Līdz ar to pierādījās arī trešā lieta (to es gan nebiju iekļāvis savos priekšlikumos), - ka nav dotas tiesības nekādā formātā notāriem pašiem novērst šīs kļūdas vai, ja notāra dēļ šīs kļūdas ir notikušas un cietušais par to nav zinājis, atcelt šīs lietas. Paldies Bērziņa kungam par to, ka viņš teica, ka burtiski tūlīt šis likums atkal tiks vērts vaļā. Es tādēļ šo priekšlikumu no balsojuma atsaucu... un arī nākamo. Paldies.
Paldies. Tātad priekšlikums ir atsaukts.
Jā, paldies. 3. - arī tas ir deputāta Mārtiņa Šica priekšlikums, kas komisijā nav atbalstīts. Es nesadzirdēju... Vai Šica kungs atsauca arī 3.priekšlikumu?
Arī šis priekšlikums ir atsaukts.
Paldies. 4. - finanšu ministres Danas Reiznieces-Ozolas priekšlikums, kas nav atbalstīts.
Deputāti neiebilst.
5. - Juridiskā biroja priekšlikums, kas ir atbalstīts.
Deputāti atbalsta.
Un 6. - Juridiskā biroja priekšlikums, kas paredz likuma spēkā stāšanās kārtību. Komisijā atbalstīts.
Deputāti atbalsta.
Esam izskatījuši visus priekšlikumus. Juridiskās komisijas vārdā aicinu atbalstīt likumprojektu “Grozījumi Notariāta likumā” trešajā, galīgajā, lasījumā.
Paldies. Lūdzu zvanu! Balsosim par likumprojekta “Grozījumi Notariāta likumā” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 85, pret un atturas - nav. Likums pieņemts. Darba kārtībā - likumprojekts “Grozījumi Latvijas Administratīvo pārkāpumu kodeksā”, trešais lasījums. Juridiskās komisijas vārdā - deputāts Gaidis Bērziņš.
Kolēģi! Šim likumprojektam komisijā esam saņēmuši 13 priekšlikumus. 1. - Juridiskā biroja priekšlikums, kas precizē panta nosaukumu. Komisijā atbalstīts.
Deputāti atbalsta.
2. - tieslietu ministra Dzintara Rasnača priekšlikums, kas ir daļēji atbalstīts, iekļauts 3.priekšlikumā.
Deputāti piekrīt.
3. - Juridiskās komisijas priekšlikums, kas ir atbalstīts.
Deputāti atbalsta.
4. - tieslietu ministra priekšlikums, kas ir atbalstīts.
Deputāti atbalsta.
5. - tieslietu ministra priekšlikums, kas arī ir atbalstīts.
Deputāti atbalsta.
6. - atbildīgās komisijas, proti, Juridiskās komisijas priekšlikums, kas precizē nodaļas nosaukumu. Komisijā atbalstīts.
Deputāti atbalsta.
7. - Juridiskās komisijas priekšlikums, kas ir atbalstīts.
Deputāti atbalsta.
8. - tieslietu ministra priekšlikums, kas ir atbalstīts.
Deputāti atbalsta.
9. - tieslietu ministra priekšlikums, kas ir daļēji atbalstīts, iekļauts 10.priekšlikumā.
Deputāti piekrīt.
10. - Juridiskās komisijas priekšlikums, kas ir atbalstīts.
Deputāti atbalsta.
11. - finanšu ministres Danas Reiznieces-Ozolas priekšlikums, kas ir daļēji atbalstīts, iekļauts 13.priekšlikumā.
Deputāti piekrīt.
12. - tieslietu ministra priekšlikums, kas arī ir daļēji atbalstīts, iekļauts 13.priekšlikumā.
Deputāti piekrīt.
13. - atbildīgās komisijas priekšlikums, kas precizē pārejas noteikumus un likuma spēkā stāšanās kārtību. Komisijā atbalstīts.
Deputāti atbalsta.
Līdz ar to esam izskatījuši visus priekšlikumus. Juridiskās komisijas vārdā aicinu atbalstīt likumprojektu “Grozījumi Latvijas Administratīvo pārkāpumu kodeksā” trešajā, galīgajā, lasījumā.
Paldies. Lūdzu zvanu! Balsosim par likumprojekta “Grozījumi Latvijas Administratīvo pārkāpumu kodeksā” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 85, pret un atturas - nav. Likums pieņemts. Darba kārtībā - likumprojekts “Grozījumi Sabiedriskā transporta pakalpojumu likumā”, trešais lasījums. Tautsaimniecības, agrārās, vides un reģionālās politikas komisijas vārdā - deputāts Anrijs Matīss.
Labrīt, cienījamā priekšsēdētājas kundze! Cienījamie, godājamie kolēģi! Strādājam ar likumprojektu “Grozījumi Sabiedriskā transporta pakalpojumu likumā” (Nr.940/Lp12). Tautsaimniecības, agrārās, vides un reģionālās politikas komisija likumprojektu izskatīja un sagatavoja trešajam lasījumam. Tā kā netika saņemti priekšlikumi, komisija atbalstīja likumprojekta virzību uz izskatīšanu Saeimā trešajā lasījumā.
Paldies.
Aicinu jūs atbalstīt likumprojektu trešajā, galīgajā, lasījumā.
Paldies. Lūdzu zvanu! Balsosim par likumprojekta “Grozījumi Sabiedriskā transporta pakalpojumu likumā” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 85, pret un atturas - nav. Likums pieņemts. Darba kārtībā - likumprojekts “Grozījumi Ceļu satiksmes likumā”, trešais lasījums. Tautsaimniecības, agrārās, vides un reģionālās politikas komisijas vārdā - deputāts Anrijs Matīss.
Cienījamie kolēģi! Strādājam ar likumprojektu “Grozījumi Ceļu satiksmes likumā” (Nr.938/Lp12). Tautsaimniecības, agrārās, vides un reģionālās politikas komisija ir saņēmusi septiņus priekšlikumus likumprojekta trešajam lasījumam. 1.priekšlikums ir Satiksmes ministrijas parlamentārā sekretāra Edgara Tavara priekšlikums, kurš ir daļēji atbalstīts un iekļauts 2. - komisijas priekšlikumā.
Deputāti piekrīt.
2.priekšlikums ir atbildīgās komisijas sagatavotais priekšlikums, kurš ir atbalstīts komisijā.
Deputāti atbalsta.
3.priekšlikums ir Satiksmes ministrijas parlamentārā sekretāra Edgara Tavara priekšlikums, kurš ir atbalstīts.
Deputāti atbalsta.
4.priekšlikums ir atbildīgās komisijas priekšlikums, kas komisijā tika atbalstīts.
Deputāti atbalsta.
5.priekšlikums - Satiksmes ministrijas parlamentārā sekretāra Edgara Tavara priekšlikums. Arī tas komisijā tika atbalstīts.
Deputāti atbalsta.
Arī 6.priekšlikumu ir iesniedzis Satiksmes ministrijas parlamentārais sekretārs Edgars Tavars, un komisijā tas tika atbalstīts.
Deputāti atbalsta.
Un visbeidzot 7. - Satiksmes ministrijas parlamentārā sekretāra Edgara Tavara priekšlikums. Komisijā tika atbalstīts.
Deputāti atbalsta.
Līdz ar to komisijas vārdā lūdzu atbalstīt likumprojektu trešajā, galīgajā, lasījumā.
Lūdzu zvanu! Balsosim par likumprojekta “Grozījumi Ceļu satiksmes likumā” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 85, pret un atturas - nav. Likums pieņemts. Darba kārtībā - likumprojekts “Grozījumi Jūras kodeksā”, trešais lasījums. Tautsaimniecības, agrārās, vides un reģionālās politikas komisijas vārdā - deputāts Anrijs Matīss.
Cienījamie kolēģi! Strādājam ar likumprojektu “Grozījumi Jūras kodeksā” (Nr.937/Lp12). Tautsaimniecības, agrārās, vides un reģionālās politikas komisija izskatīja šo likumprojektu un sagatavoja trešajam lasījumam. Priekšlikumi netika saņemti. Līdz ar to komisijas vārdā lūdzu jūs atbalstīt likumprojektu trešajā, galīgajā, lasījumā.
Paldies. Lūdzu zvanu! Balsosim par likumprojekta “Grozījumi Jūras kodeksā” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 88, pret un atturas - nav. Likums pieņemts. Darba kārtībā - likumprojekts “Grozījumi Aizsardzības un drošības jomas iepirkumu likumā”, trešais lasījums. Tautsaimniecības, agrārās, vides un reģionālās politikas komisijas vārdā - deputāts Edvards Smiltēns.
Labrīt, kolēģi! Strādājam ar likumprojektu “Grozījumi Aizsardzības un drošības jomas iepirkumu likumā”. Trešajam lasījumam ir saņemts viens priekšlikums. Tas ir no Finanšu ministrijas parlamentārā sekretāra Edgara Putras un komisijā ir atbalstīts.
Deputāti atbalsta.
Līdz ar to esam izskatījuši visus priekšlikumus. Komisijas vārdā aicinu balsot par likumprojektu trešajā, galīgajā, lasījumā.
Lūdzu zvanu! Balsosim par likumprojekta “Grozījumi Aizsardzības un drošības jomas iepirkumu likumā” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 86, pret un atturas - nav. Likums pieņemts. Darba kārtībā - likumprojekts “Grozījumi likumā “Par Latvijas Republikas dalību Kioto protokola elastīgajos mehānismos””, trešais lasījums. Tautsaimniecības, agrārās, vides un reģionālās politikas komisijas vārdā - deputāts Edvards Smiltēns.
Kolēģi! Trešajā lasījumā strādājam ar likumprojektu “Grozījumi likumā “Par Latvijas Republikas dalību Kioto protokola elastīgajos mehānismos””. Kopumā ir saņemti seši priekšlikumi. 1. ir Saeimas Juridiskā biroja priekšlikums, kurš ir komisijā guvis atbalstu.
Deputāti atbalsta.
Arī 2. ir Saeimas Juridiskā biroja priekšlikums, kurš ir atbalstīts.
Deputāti atbalsta.
3. ir VARAM parlamentārā sekretāra Eglīta priekšlikums, kurš ir komisijā guvis atbalstu.
Deputāti atbalsta.
4. - Saeimas Juridiskā biroja priekšlikums. Ir atbalstīts.
Deputāti atbalsta.
5. - Saeimas Juridiskā biroja priekšlikums. Atbalstīts.
Deputāti atbalsta.
Un 6. ir VARAM parlamentārā sekretāra Eglīta priekšlikums, kurš komisijā ir guvis atbalstu.
Deputāti atbalsta.
Līdz ar to, kolēģi, esam izskatījuši visus sešus priekšlikumus. Aicinu balsot par šo likumprojektu trešajā, galīgajā, lasījumā.
Paldies. Lūdzu zvanu! Balsosim par likumprojekta “Grozījumi likumā “Par Latvijas Republikas dalību Kioto protokola elastīgajos mehānismos”” atbalstīšanu trešajā, galīgajā, lasījumā! Lūdzu balsošanas režīmu! Lūdzu rezultātu! Par - 87, pret un atturas - nav. Likums pieņemts. Darba kārtībā - likumprojekts “Grozījumi Korupcijas novēršanas un apkarošanas biroja likumā”, otrais lasījums. Aizsardzības, iekšlietu un korupcijas novēršanas komisijas vārdā - deputāts Aleksejs Loskutovs.
Cienījamais Prezidij! Kolēģi! Atgādināšu, ka grozījumi Korupcijas novēršanas un apkarošanas biroja likumā ir izstrādāti, lai noteiktu Ministru kabineta pienākumu izdot noteikumus par tās komisijas izveides, darbības un lēmumu pieņemšanas kārtību, kura vērtē iemeslus KNAB priekšnieka atbrīvošanai no amata. Otrajam lasījumam neviens priekšlikums netika saņemts. Līdz ar to aicinu jūs atbalstīt grozījumus KNAB likumā otrajā lasījumā.
Paldies. Lūdzu zvanu! Balsosim par likumprojekta “Grozījumi Korupcijas novēršanas un apkarošanas biroja likumā” atbalstīšanu otrajā lasījumā! Lūdzu balsošanas režīmu! Lūdzu rezultātu! Par - 85, pret un atturas - nav. Likumprojekts otrajā lasījumā ir atbalstīts. Lūdzu noteikt termiņu priekšlikumu iesniegšanai trešajam lasījumam.
Priekšlikumu iesniegšanas termiņš trešajam lasījumam - 14.novembris.
Paldies. Priekšlikumi iesniedzami līdz šā gada 14.novembrim. Darba kārtībā - likumprojekts “Grozījumi Pacientu tiesību likumā”, otrais lasījums. Sociālo un darba lietu komisijas vārdā - deputāts Hosams Abu Meri.
Labrīt, kolēģi! Likumprojektam “Grozījumi Pacientu tiesību likumā” Sociālo un darba lietu komisija priekšlikumus nesaņēma. Komisijas vārdā aicinu atbalstīt otrajā lasījumā.
Paldies. Lūdzu zvanu! Balsosim par likumprojekta “Grozījumi Pacientu tiesību likumā” atbalstīšanu otrajā lasījumā! Lūdzu balsošanas režīmu! Lūdzu rezultātu! Par - 86, pret un atturas - nav. Likumprojekts otrajā lasījumā ir atbalstīts. Lūdzu noteikt termiņu priekšlikumu iesniegšanai trešajam lasījumam.
Priekšlikumu iesniegšanas termiņš - šā gada 17.novembris, un izskatīšana trešajā, galīgajā, lasījumā Saeimas sēdē - šā gada 30.novembrī.
Tātad priekšlikumu iesniegšanas termiņš - šā gada 17.novembris. Darba kārtībā - likumprojekts “Grozījumi likumā “Par maternitātes un slimības apdrošināšanu””, pirmais lasījums. Sociālo un darba lietu komisijas vārdā - deputāte Aija Barča.
Cienījamā Saeimas priekšsēdētāja! Saeimas Prezidija locekļi! Cienījamās deputātes un godātie deputāti! Sociālo un darba lietu komisijas vārdā man ir pienākums informēt jūs par to, ka šodien mums steidzami jāizskata likumprojekts “Grozījumi likumā “Par maternitātes un slimības apdrošināšanu””. Vienlaikus komisijas vārdā es ļoti aicinu kolēģus Budžeta un finanšu (nodokļu) komisijā būt maksimāli uzmanīgiem, izskatot budžeta paketē pievienotos likumprojektus, jo, lūk, arī minētais likumprojekts ir izstrādāts, lai labotu pagājušā gada 23.novembrī pieņemto likumu, kurš bija budžeta paketē un kurš... likuma norma stājas spēkā nākamā gada, 2018.gada, 1.janvārī. Komisijas sēdē skatot minēto likumprojektu, kuru mums iesniedza Ministru kabinets, Sociālo un darba lietu komisija vērsa uzmanību... arī Labklājības ministrijai atgādināja, ka mēs Latvijā pieņemam likumus, kas ir domāti godīgiem cilvēkiem. Jo tas pamats bija tas, ka mums ir arī tādi pabalstu pieprasītāji, kuri, iespējams, negodprātīgi ir uzrādījuši savus ienākumus. Tādēļ komisijas vārdā aicinu pieņemt likumprojektu un noteikt tam steidzamību.
Paldies. Tātad vispirms mums ir jābalso par likumprojekta atzīšanu par steidzamu. Lūdzu zvanu! Balsosim par likumprojekta “Grozījumi likumā “Par maternitātes un slimības apdrošināšanu”” atzīšanu par steidzamu! Lūdzu balsošanas režīmu! Lūdzu rezultātu! Par - 77, pret - 5, atturas - nav. Likumprojekts ir atzīts par steidzamu.
Sociālo un darba lietu komisijas vārdā aicinu noteikt priekšlikumu iesniegšanas termiņu...
Pagaidiet, pagaidiet, Barčas kundze! Vēl mums ir jābalso par likumprojekta atbalstīšanu pirmajā lasījumā.
Ai, ai, ai... Es atvainojos!
Lūdzu zvanu! Balsosim par likumprojekta “Grozījumi likumā “Par maternitātes un slimības apdrošināšanu”” atbalstīšanu pirmajā lasījumā! Lūdzu balsošanas režīmu! Lūdzu rezultātu! Par - 84, pret un atturas - nav. Likumprojekts pirmajā lasījumā ir atbalstīts. Un tagad lūdzu noteikt priekšlikumu iesniegšanas termiņu un laiku izskatīšanai Saeimas sēdē.
Sociālo un darba lietu komisija aicina noteikt, ka priekšlikumu iesniegšanas termiņš ir 10.novembris (līdz pulksten 17.00), un izskatīšana otrajā lasījumā - Saeimas 16.novembra sēdē.
Paldies. Līdz ar to priekšlikumu iesniegšanas termiņš - šā gada 10.novembris (līdz pulksten 17.00), likumprojekta izskatīšana Saeimas sēdē - šā gada 16.novembrī. Darba kārtībā - likumprojekts “Grozījumi likumā “Par darbinieku iesaistīšanu lēmumu pieņemšanā Eiropas komercsabiedrībā, Eiropas kooperatīvajā sabiedrībā un kapitālsabiedrību pārrobežu apvienošanas gadījumā””, pirmais lasījums. Sociālo un darba lietu komisijas vārdā - deputāts Mārtiņš Šics.
Godātie kolēģi! Likumprojekts “Grozījumi likumā “Par darbinieku iesaistīšanu lēmumu pieņemšanā Eiropas komercsabiedrībā, Eiropas kooperatīvajā sabiedrībā un kapitālsabiedrību pārrobežu apvienošanas gadījumā””. Pēc būtības ļoti sarežģīts nosaukums! Vienkāršā valodā es raksturošu sekojoši. Šis likumprojekts paredz, ka dažādu valstu uzņēmumi, likvidējot savas filiāles, būs spiesti ne vien paziņot par to darbiniekiem, bet nesīs arī atbildību, ja tas netiks izdarīts. Otra lieta. Šajā procesā, informējot savus darbiniekus, filiāļu strādniekus, tiek sniegta arī konfidenciāla informācija, un šis likumprojekts paredz atbildību par šīs informācijas izpaušanu trešajām personām. Aicinu šo likumprojektu pieņemt pirmajā lasījumā.
Paldies. Lūdzu zvanu! Balsosim par likumprojekta “Grozījumi likumā “Par darbinieku iesaistīšanu lēmumu pieņemšanā Eiropas komercsabiedrībā, Eiropas kooperatīvajā sabiedrībā un kapitālsabiedrību pārrobežu apvienošanas gadījumā”” atbalstīšanu pirmajā lasījumā! Lūdzu balsošanas režīmu! Lūdzu rezultātu! Par - 87, pret un atturas - nav. Likumprojekts pirmajā lasījumā ir atbalstīts. Lūdzu noteikt termiņu priekšlikumu iesniegšanai otrajam lasījumam.
Komisijas vārdā lūdzu noteikt priekšlikumu iesniegšanas termiņu - šā gada 4.decembri.
Paldies. Priekšlikumi iesniedzami līdz šā gada 4.decembrim. Darba kārtībā - likumprojekts “Grozījumi likumā “Par valsts proves uzraudzību””, pirmais lasījums. Budžeta un finanšu (nodokļu) komisijas vārdā - deputāts Jānis Trupovnieks.
Labdien, kolēģi! Budžeta un finanšu (nodokļu) komisija ir izskatījusi likumprojektu “Grozījumi likumā “Par valsts proves uzraudzību””. Likumprojektu ir izstrādājusi Finanšu ministrija un apstiprinājis Ministru kabinets. Likumprojekta izstrāde ir notikusi kopā ar Valsts ieņēmumu dienestu, Tieslietu ministrijas izveidoto Latvijas Administratīvo pārkāpumu kodeksa pastāvīgo darba grupu un Ekonomikas ministriju. Fiskālā ietekme uz budžetu nav vērojama. Likumprojektā jaunā redakcijā ir izteikts likuma 15.pants, kurā konkretizēti Latvijas proves biroja veicamie pārvaldes uzdevumi un pienākumi, un likums ir arī papildināts ar III1 nodaļu, kur ir noteiktas kompetences, atbildība un soda mēri. Aicinu atbalstīt likumprojektu pirmajā lasījumā.
Lūdzu zvanu! Balsosim par likumprojekta “Grozījumi likumā “Par valsts proves uzraudzību”” atbalstīšanu pirmajā lasījumā! Lūdzu balsošanas režīmu! Lūdzu rezultātu! Par - 86, pret un atturas - nav. Likumprojekts pirmajā lasījumā atbalstīts. Lūdzu noteikt termiņu priekšlikumu iesniegšanai otrajam lasījumam.
Priekšlikumi otrajam lasījumam iesniedzami līdz 2018.gada 10.janvārim.
Paldies. Priekšlikumi iesniedzami līdz 2018.gada 10.janvārim. Darba kārtībā - likumprojekts “Grozījumi Dzelzceļa likumā”, otrais lasījums. Tautsaimniecības, agrārās, vides un reģionālās politikas komisijas vārdā - deputāts Anrijs Matīss.
Cienījamā priekšsēdētājas kundze! Godājamie kolēģi! Strādājam ar likumprojektu “Grozījumi Dzelzceļa likumā” (Nr.1025/Lp12). Tautsaimniecības, agrārās, vides un reģionālās politikas komisija izskatīja šo likumprojektu un sagatavoja otrajam lasījumam. Ir saņemts viens priekšlikums, un tas ir pašas komisijas priekšlikums, kurš komisijā ir atbalstīts.
Uzsākam debates. Vārds deputātam Ivaram Zariņam.
Labdien, kolēģi! Es aicinu neatbalstīt nedz šo priekšlikumu, nedz arī visu likumprojektu, jo, pēc tiesiskuma loģikas, šis priekšlikums ir neloģisks un politiski amorāls. Un es tūlīt paskaidrošu - kāpēc. Vēršos pie tiem, kuri nav iedziļinājušies šā priekšlikuma būtībā. Par ko ir šis priekšlikums? Ar ko tas ir saistīts? Tas ir saistīts ar pasažieru pārvadājumiem, par kuriem saskaņā ar likumu valsts ir uzņēmusies saistības, ka valsts palīdzēs tos finansēt sabiedriskā transporta pakalpojumu līguma ietvaros. Tātad ir komersants, kuram tiek pateikts: “Tu pārvadāsi... veiksi šos pakalpojumus, pārvadāsi par lētāku maksu, par to mēs tev maksāsim, un tas ir likumā ierakstīts!” Kas notiek tālāk? Tālāk notiek tas, ka... Un kāpēc šie likuma grozījumi vajadzīgi? Tādēļ, lai vara varētu nepildīt to, kas ir rakstīts likumā. Tātad - ko viņi pasaka? Viņi saka: “Ja mēs jums nesamaksāsim, jums nebūs naudas. Par to nekādas sekas nerodas! Jums nekādas soda naudas nebūs par to jāmaksā!” Kolēģi! Šis ir precīzi stāsts par to: “Viens likums - viena taisnība visiem!” Šis priekšlikums ir radies Ministru kabinetā. Ja jūs atbalstāt šo likumprojektu, tad, es ceru, jūs atbalstīsiet arī manu priekšlikumu budžetā... Ir runa par to, ka no Ministru kabineta sienas šis uzraksts “Viens likums - viena taisnības visiem!” ir jānoņem, jo tas tikai traucē Ministru kabinetam strādāt saskaņā ar savu sirdsapziņu un pārliecību par to, kāda ir pareizā lietu kārtība. Aicinu neatbalstīt nedz šo priekšlikumu, nedz arī šo likumprojektu. Paldies.
Debates slēdzu. Vai komisijas vārdā ir kas piebilstams?
Gribu teikt tikai to, ka komisijā bija ļoti lielas diskusijas par šo likumprojektu kopumā un viedokļi dalījās, bet komisijas vairākums atbalstīja šo priekšlikumu. Līdz ar to komisijas vārdā aicinu to atbalstīt.
Lūdzu zvanu! Balsosim par 1. - atbildīgās komisijas iesniegto priekšlikumu! Lūdzu balsošanas režīmu! Lūdzu rezultātu! Par - 64, pret - 3, atturas - 16. Priekšlikums ir atbalstīts.
Līdz ar to visi priekšlikumi ir izskatīti. Aicinu deputātus atbalstīt likumprojektu otrajā lasījumā.
Lūdzu zvanu! Balsosim par likumprojekta “Grozījumi Dzelzceļa likumā” atbalstīšanu otrajā lasījumā! Lūdzu balsošanas režīmu! Lūdzu rezultātu! Par - 65, pret - 1, atturas - 18. Likumprojekts otrajā lasījumā ir atbalstīts. Lūdzu noteikt termiņu priekšlikumu iesniegšanai trešajam lasījumam.
Paldies. Priekšlikumus gaidīsim līdz šā gada 14.novembrim.
Paldies. Priekšlikumi iesniedzami līdz šā gada 14.novembrim. Darba kārtības nākamā sadaļa - “Lēmumu projektu izskatīšana”. Lēmuma projekts “Par Saeimas piekrišanu likumā “Par valsts budžetu 2017. gadam” noteiktās apropriācijas pārdalei”. Budžeta un finanšu (nodokļu) komisijas vārdā - deputāts Edgars Putra.
Labrīt, kolēģi! Atbildīgā komisija ir izskatījusi šo jautājumu un piekritusi noteiktās apropriācijas pārdalei no Tieslietu ministrijas budžeta apakšprogrammas “Ieslodzījuma vietu būvniecība” ilgtermiņa saistību pasākuma “Jauna cietuma būvniecība Liepājā” 78 194 eiro apmērā uz (Sēdes vadītāja noklaudzina ar āmuru.) Kultūras ministrijas budžeta programmu “Kultūras mantojums” pārskaitīšanai Rīgas pašvaldības aģentūrai “Rīgas pieminekļu aģentūra”, lai 2017.gadā veiktu Rīgas Brāļu kapu teritorijas elektroapgādes un apgaismošanas izbūvi. Kolēģi! Šī apropriācijas pārdale neietekmē valsts konsolidētā budžeta finansiālo bilanci. Aicinu Saeimu atbalstīt šo lēmuma projektu.
Paldies. Lūdzu zvanu! Balsosim par lēmuma projektu “Par Saeimas piekrišanu likumā “Par valsts budžetu 2017.gadam” noteiktās apropriācijas pārdalei”! Lūdzu balsošanas režīmu! Lūdzu rezultātu! Par - 83, pret un atturas - nav. Lēmums pieņemts. Godātie deputāti! Sēdes darba kārtība ir izskatīta. Vēlos jūs informēt saistībā ar šodien paredzēto atbilžu sniegšanu uz deputātu jautājumiem. Par deputātu Kaimiņa, Brīvera, Viļuma, Krūmiņa un Smiltēna jautājumu vides aizsardzības un reģionālās attīstības ministram Kasparam Gerhardam “Par valsts amatpersonas amata savienošanu ar amatu biedrībā”. Saņemtā rakstveida atbilde iesniedzējus neapmierina. Ministrs informē, ka nevarēs ierasties uz mutvārdu atbildes sniegšanu. Te jāpiebilst, ka šodien notiek Ministru kabineta ārkārtas sēde. Par deputātu Cileviča, Ribakova, Zariņa, Urbanoviča un Pimenova jautājumu izglītības un zinātnes ministram Kārlim Šadurskim “Par Satversmes tiesas 2005.gada 13.maija sprieduma lietā Nr.2004-18-0106 izpildi”. Saņemtā rakstveida atbilde iesniedzējus nepamierina. Ministrs informē, ka nevarēs ierasties uz mutvārdu atbildes sniegšanu, jo piedalīsies Ministru kabineta ārkārtas sēdē. Par deputātu Zariņa, Urbanoviča, Potapkina, Artūra Rubika un Tutina jautājumu Ministru prezidentam Mārim Kučinskim “Par Ekonomikas ministrijas izvairīšanos sniegt informāciju uz deputātu iesniegto jautājumu par iespējamajām pretlikumīgajām darbībām saistībā ar subsidētās elektroenerģijas ražošanu un tās pārraudzību”. Jautājums pāradresēts Ministru prezidenta biedram ekonomikas ministram Arvilam Ašeradenam. Saņemtā rakstveida atbilde iesniedzējus neapmierina. Ministrs informē, ka nevarēs ierasties uz mutvārdu atbildes sniegšanu. Par deputātu Zariņa, Urbanoviča, Potapkina, Artūra Rubika un Tutina jautājumu ekonomikas ministram Arvilam Ašeradenam “Par Ekonomikas ministrijas veiktajām darbībām, lai mazinātu obligātā iepirkuma slogu”. Saņemtā rakstveida atbilde iesniedzējus neapmierina. Ministrs informē, ka nevarēs ierasties uz mutvārdu atbildes sniegšanu. Par deputātu Zariņa, Potapkina, Artūra Rubika, Tutina un Ribakova jautājumu Ministru prezidentam Mārim Kučinskim “Par sniegtajām atbildēm saistībā ar AS “Airbaltic””. Jautājums pāradresēts satiksmes ministram Uldim Augulim, un saņemtā rakstveida atbilde iesniedzējus apmierina. Līdz ar to šodien paredzētā atbilžu sniegšana uz deputātu jautājumiem nenotiks. Lūdzu zvanu! Lūdzu deputātu klātbūtnes reģistrācijas režīmu! Laiks paziņojumiem. Godātie kolēģi! Lāčplēša dienas priekšvakarā aicinu visus uz jauniešu fotokonkursa “Mūsu karogs” uzvarētāju darbu izstādes atklāšanu Lielajā vestibilā pulksten 10.35. Vārds Saeimas sekretāra biedram reģistrācijas rezultātu paziņošanai.
Cienījamie kolēģi! Nav reģistrējušies: Jānis Ādamsons, Inesis Boķis, Boriss Cilevičs, Ivans Klementjevs, Janīna Kursīte-Pakule, Ainars Latkovskis, Vladimirs Nikonovs, Sergejs Potapkins, Edvīns Šnore un Juris Šulcs.
Paldies. Sēdi slēdzu.